รัฐบาลไทย-ข่าวทำเนียบรัฐบาล-แนวทางการปฏิรูประบบการบริหารจัดการและกำกับดูแลกิจการสหกรณ์ออมทรัพย์และสหกรณ์เครดิตยูเนี่ยน
วันพุธที่ 8 มีนาคม 2560
แนวทางการปฏิรูประบบการบริหารจัดการและกํากับดูแลกิจการสหกรณ์ออมทรัพย์และสหกรณ์เครดิตยูเนี่ยน
กระทรวงการคลังได้เสนอแนวทางการปฏิรูประบบการบริหารจัดการและกํากับดูแลกิจการสหกรณ์ออมทรัพย์และสหกรณ์เครดิตยูเนี่ยน และคณะรัฐมนตรีได้มีมติเห็นชอบแนวทางดังกล่าว เมื่อวันที่ 7 มีนาคม 2560
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง ในฐานะโฆษกกระทรวงการคลัง เปิดเผยว่า จากการที่รัฐบาลได้มีนโยบายในการปฏิรูประบบการบริหารจัดการและกํากับดูแลสหกรณ์ออมทรัพย์และสหกรณ์เครดิตยูเนี่ยน (สหกรณ์ฯ)ให้มีประสิทธิภาพยิ่งขึ้น กระทรวงการคลังได้เสนอแนวทางการปฏิรูประบบการบริหารจัดการและกํากับดูแลกิจการสหกรณ์ออมทรัพย์และสหกรณ์เครดิตยูเนี่ยน และคณะรัฐมนตรีได้มีมติเห็นชอบแนวทางดังกล่าว เมื่อวันที่ 7 มีนาคม 2560 โดยประกอบด้วย 4 แนวทาง ได้แก่ 1) ให้มีการกํากับดูแลกิจการทางการเงินของสหกรณ์ฯ 2) จัดทําร่างระเบียบนายทะเบียนสหกรณ์ว่าด้วยการกํากับดูแลกิจการทางการเงินของสหกรณ์ออมทรัพย์และสหกรณ์เครดิตยูเนี่ยน พ.ศ. .... 3) ปรับปรุงโครงสร้างระบบการกํากับดูแลสหกรณ์ฯ ให้มีความเป็นอิสระและคล่องตัว และ 4) พัฒนาฐานข้อมูลและระบบสารสนเทศของสหกรณ์ฯ ให้มีความทันสมัย สาระสําคัญสรุปได้ ดังนี้
1) ให้มีการกํากับดูแลกิจการทางการเงินของสหกรณ์ฯ ให้มีการกํากับดูแลทางการเงินของสหกรณ์ฯ โดยนําหลักการการกํากับดูแลสถาบันการเงินของ Basel Committee on Banking Supervision (Basel I) มาปรับใช้ให้เหมาะสมกับบริบทของสหกรณ์ฯ โดยแบ่งสหกรณ์ฯ เป็น 2 ระดับ (Tiered Supervision) ตามขนาดสินทรัพย์ของสหกรณ์ฯ ได้แก่ 1) สหกรณ์ฯ ขนาดใหญ่ที่มีสินทรัพย์มากกว่า 5,000 ล้านบาท และ 2) สหกรณ์ฯ ขนาดเล็กที่มีขนาดสินทรัพย์น้อยกว่า 5,000 ล้านบาท โดยหลักเกณฑ์การกํากับดูแลความมั่นคงทางการเงินสําหรับสหกรณ์ฯ ขนาดใหญ่จะมีความเข้มงวดกว่าสหกรณ์ฯ ขนาดเล็ก เนื่องจากสหกรณ์ฯ ขนาดใหญ่มีการทําธุรกรรมทางการเงินที่ซับซ้อนและมีความเชื่อมโยงกับสหกรณ์อื่น ๆ ในระบบสหกรณ์มากกว่าสหกรณ์ฯ ขนาดเล็ก ซึ่งหากกํากับดูแลไม่ดีพอ อาจทําให้เกิดความเสี่ยงต่อระบบสหกรณ์ได้
2) จัดทําร่างระเบียบนายทะเบียนสหกรณ์ว่าด้วยการกํากับดูแลกิจการทางการเงินของสหกรณ์ออมทรัพย์และสหกรณ์เครดิตยูเนี่ยน พ.ศ. .... ร่างระเบียบนายทะเบียนฯ ประกอบด้วย 4 หมวด ดังนี้ 1) ด้านธรรมาภิบาล เช่น ให้มีการถ่วงดุลอํานาจในสหกรณ์ฯ โดยเฉพาะการปล่อยสินเชื่อ กําหนดให้สมาชิกสมทบของสหกรณ์ต้องเป็น บิดา มารดา คู่สมรส หรือบุตรของสมาชิกสหกรณ์ฯ นั้น กําหนดให้งบการเงินของสหกรณ์เป็นไปตามมาตรฐานบัญชีไทย เป็นต้น 2) ความเสี่ยง ด้านเครดิต เช่น ปรับปรุงแนวทางการจัดชั้นสินเชื่อให้สะท้อนถึงความสามารถในการชําระหนี้อย่างแท้จริงและ มีการกันสํารองให้สอดคล้องกับคุณภาพสินเชื่อ กําหนดอัตราส่วนหนี้ต่อทุนให้ไม่เกิน 1.5 เท่า กําหนดให้ภาระหนี้ต่อรายได้ของสมาชิกต่อรายได้รวมให้ไม่เกินร้อยละ 70 เป็นต้น 3) ความเสี่ยงด้านสภาพคล่อง เช่น แก้ไขนิยามสินทรัพย์ ที่สหกรณ์ฯ สามารถนับเป็นสินทรัพย์สภาพคล่องได้ และกําหนดให้สหกรณ์ดํารงสินทรัพย์สภาพคล่องขั้นต่ําเท่ากับร้อยละ 6 เป็นต้น และ 4) ความเสี่ยงด้านปฏิบัติการ เช่น กําหนดแนวทางปฏิบัติด้านการควบคุมภายในที่ช่วยลดความเสี่ยงที่เกิดจากการผิดพลาดจากการดําเนินการและการทุจริตของคณะกรรมการดําเนินการและผู้บริหารสหกรณ์ฯ เป็นต้น
3) ปรับปรุงโครงสร้างระบบการกํากับดูแลสหกรณ์ฯ ให้มีความเป็นอิสระและคล่องตัว ควรแยกโครงสร้างการกํากับดูแลความมั่นคงของสหกรณ์ฯ ออกจากหน่วยงานที่ทําหน้าที่ส่งเสริมสหกรณ์ฯ เพื่อให้การกํากับดูแลมีความเป็นอิสระและคล่องตัว โดยการจัดตั้งคณะกรรมการกํากับและตรวจสอบ การประกอบกิจการทางการเงินของสหกรณ์ฯ ขึ้นเพื่อทําหน้าที่พัฒนาหลักเกณฑ์การกํากับและตรวจสอบการประกอบกิจการทางการเงินของสหกรณ์ฯ เป็นการเฉพาะ โดยให้แยกออกจากคณะกรรมการพัฒนาการสหกรณ์แห่งชาติที่ทําหน้าที่ในการส่งเสริมและพัฒนาระบบสหกรณ์เป็นหลัก และองค์ประกอบของคณะกรรมการดังกล่าวนั้น ควรมีผู้แทนจากองค์กรกํากับดูแลทางการเงินและมีกรรมการผู้ทรงคุณวุฒิที่มีความรู้ความเชี่ยวชาญด้านการเงินการธนาคาร โดยต้องไม่เป็นผู้บริหารสหกรณ์ฯ และผู้นําขบวนการสหกรณ์ฯ เพื่อป้องกันความขัดแย้ง
ทางผลประโยชน์ (Conflict of Interests)
4) พัฒนาฐานข้อมูลและระบบสารสนเทศของสหกรณ์ฯ ให้มีความทันสมัยกําหนดให้สหกรณ์ฯ นําส่งข้อมูลที่จําเป็นต่อการกํากับและตรวจสอบกิจการของสหกรณ์ฯ เพื่อให้หน่วยงานที่กํากับดูแลสามารถติดตามฐานะและผลการดําเนินงานการประกอบกิจการทางการเงินของสหกรณ์ฯ ได้อย่างใกล้ชิดและมีประสิทธิภาพมากขึ้น ตลอดจนมีข้อมูลทางการเงินที่จะใช้ในการออกหลักเกณฑ์การกํากับดูแลความมั่นคงทางการเงิน ได้อย่างเหมาะสม
นายกฤษฎาฯ กล่าวเพิ่มเติมว่า “สหกรณ์ออมทรัพย์และสหกรณ์เครดิตยูเนี่ยนถือเป็นตัวกลางทางการเงินที่มีความสําคัญเป็นอันดับที่ 3 ในระบบสถาบันการเงิน รองจากธนาคารพาณิชย์และสถาบันการเงินเฉพาะกิจ โดยมีสินทรัพย์รวมทั้งสิ้นประมาณ 2.2 ล้านล้านบาท และมีสมาชิกรวมกันกว่า 3.7 ล้านคน ดังนั้น กระทรวงการคลังจึงเล็งเห็นความสําคัญของการปฏิรูปการกํากับดูแลการประกอบกิจการทางการเงินของสหกรณ์ทั้งสองประเภท ซึ่งเป็นปัจจัยสําคัญที่จะช่วยคุ้มครองผลประโยชน์ และป้องกันผลกระทบต่อสมาชิกสหกรณ์และเสถียรภาพของระบบการเงินของประเทศ รวมถึงเป็นการเพิ่มความมั่นใจของประชาชนต่อระบบสหกรณ์ และให้สหกรณ์ทั้งสองประเภทเป็นแหล่งเงินทุนทางเลือกที่ยั่งยืนแก่สมาชิกและประชาชนต่อไป”
สํานักนโยบายระบบการเงินและสถาบันการเงิน สํานักงานเศรษฐกิจการคลัง
โทร. 0 2273 9020 ต่อ 3219
โทรสาร 0 2618 3366
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง